Diari Oficial de la Generalitat Valenciana


Sumari del DOGV 5189, del 01-02-2006 (2006/629)

RESOLUCIÓ de 18 de gener de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de cooperació tecnològica per a la implantació i execució de la presentació d'escrits i notificacions certificats per via telemàtica .Sistema LexNet. als òrgans judicials de la Comunitat Valenciana, entre el Ministeri de Justícia i la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5189

Data del DOGV
:   01-02-2006

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2006/629


Data del document
:   18-01-2006

Organisme emissor
:   Presidència de la Generalitat

Tipus de document
:   Resolució

Descriptors 

:   * sistema judicial
    * comunicació de dades
    * signatura electrònica
    * administració central
    * cooperació administrativa
    * telecomunicació

RESOLUCIÓ de 18 de gener de 2006, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de cooperació tecnològica per a la implantació i execució de la presentació d'escrits i notificacions certificats per via telemàtica .Sistema LexNet. als òrgans judicials de la Comunitat Valenciana, entre el Ministeri de Justícia i la Generalitat Valenciana. [2006/F629]  
Subscrit, després de la tramitació prèvia reglamentària, entre el Ministeri de Justícia i la Generalitat Valenciana, el 4 d'octubre de 2005, un conveni de cooperació tecnològica per a la implantació i execució de la presentació d'escrits i notificacions certificats per via telemàtica .Sistema LexNet. als òrgans judicials de la Comunitat Valenciana, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0904/2005, i que figura com a annex d'esta resolució.  
València, 18 de gener de 2006.. El director general de Relacions amb les Corts i Secretariat del Govern: Antonio V. Peral Villar.  
Conveni de cooperació tecnològica per a la implantació i execució de la presentació d'escrits i notificacions certificats per via telemàtica. Sistema LexNet. als òrgans judicials de la Comunitat Valenciana, entre el Ministeri de Justícia i la Generalitat Valenciana.  
Madrid, 4 de octubre de 2005  
Reunits  
D'una banda, Juan Fernando López Aguilar, com a ministre de Justícia, que actua en representació d'aquest ministeri, d'acord amb el que preveu l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat, la disposició addicional tretzena de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i el Reial Decret 1.475/2004, de 18 de juny, pel qual es desenvolupa l'estructura orgànica bàsica del Ministeri de Justícia.  
D'una altra, el conseller de Justícia i Administracions Públiques, Miguel Peralta Viñes, en representació de la Generalitat Valenciana, autoritzat per a la firma del present conveni per acord del Consell de data 1 d'abril de 2005.  
Exposen  
I. L'estat té competència exclusiva en matèria d'administració de justícia, d'acord amb allò establert en l'article 149.1.5é de la Constitució Espanyola.  
II. L'Estatut d'Autonomia de la Comunitat Valenciana, Llei Orgànica 5/1982, d'1 de juliol, estableix en l'article 39.1a que correspon a la Generalitat Valenciana exercir totes les facultats que les lleis orgàniques del Poder Judicial i del Consell General del Poder Judicial reconeguen o atribuesquen al Govern de l'estat.   
El Reial Decret 293/1995, de 24 de febrer, que va aprovar el traspàs de funcions de l'administració de l'estat a la Comunitat Valenciana, en matèria de provisió de mitjans materials i econòmics per al funcionament de l'administració de justícia, estableix en l'apartat A). 3.b) del seu annex que ambdues administracions fixaran els necessaris instruments de col·laboració per a la promoció i la utilització de béns informàtics destinats als serveis administratius propis dels jutjats i tribunals, i asseguraran la compatibilitat dels que s'empren a la Comunitat Valenciana amb els que s'implanten en tot el territori de l'estat, en els termes previstos en la Llei Orgànica del Poder Judicial.  
III. El Ministeri de Justícia i la Generalitat Valenciana van subscriure, en data 17 de febrer de 2004, un conveni de col·laboració per al desenvolupament de les noves tecnologies de la informació i les comunicacions en l'administració de justícia, i l'objecte del qual responia al desig dels firmants d'intensificar la cooperació entre aquests en el desenvolupament i la implantació dels instruments tecnològics i informàtics per a l'administració de justícia, per tal que l'intercanvi d'informació i les comunicacions entre els òrgans jurisdiccionals i els altres operadors jurídics quedara garantit, mitjançant un sistema global integrat, plenament compatible, àgil, ràpid i segur.  
En l'esmentat conveni .clàusula novena. les parts s'obliguen a la cessió d'aplicacions informàtiques especials que hagueren sigut desenvolupades per qualsevol d'aquestes, per tal de cobrir necessitats o realitzar funcionalitats accessòries dins de l'administració de justícia de l'àmbit competencial corresponent. En l'esmentada clàusula s'establia que «en cap cas tindran aqueix caràcter les aplicacions o eines per a gestionar la tramitació processal dels assumptes, emmagatzemar informació sobre aquesta o establir comunicacions per mitjà de firma electrònica en l'administració de justícia.»  
Així mateix, .clàusula onze., les parts es van comprometre a la implantació, en les seues respectives àrees de competència, d'un sistema integrat i compatible de comunicacions segures i firma electrònica entre òrgans judicials i entre aquests i la resta d'operadors jurídics, i es comprometen, també, a reconéixer la Fàbrica Nacional de Moneda i Timbre i la Generalitat Valenciana com a autoritats de certificat de firma electrònica per a les comunicacions segures realitzades entre òrgans judicials corresponents a l'àmbit territorial o objectiu de cada part.  
IV. El Ministeri de Justícia ha desenvolupat un sistema de comunicacions electròniques securitzades per a l'administració de justícia, denominat Sistema LexNet, basat en un sistema de correu electrònic segur, que permet la comunicació bidireccional de les oficines judicials amb els distints operadors jurídics, açò és, amb els advocats i procuradors, i facilita tant la realització d'actes de comunicació processal pels òrgans judicials com la presentació d'escrits i documents pels professionals del dret, l'especificació funcional de la qual consta en el document Anàlisi del sistema d'informació, conforme a la metodologia de desenvolupament de sistemes d'informació mètrica versió 3, del que prèviament s'ha donat trasllat a la Generalitat Valenciana.  
Segons allò que s'ha estipulat en el conveni citat en l'expositiu que antecedeix, el Sistema LexNet no té el caràcter d'aplicació informàtica especial.  
V. La Generalitat Valenciana està interessada en la implantació del Sistema LexNet als òrgans judicials radicats al seu territori.   
El Ministeri de Justícia accepta la cessió de l'ús de l'esmentat sistema a la Generalitat Valenciana, i s'haurà d'atenir a allò disposat en els articles 99 i 50 de la Llei 1/1996, de Propietat Intel·lectual.  
En conseqüència, les parts firmants subscriuen de mutu acord el present conveni d'acord amb les següents  
Clàusules  
Primera. Objecte i fins del conveni  
1. El present conveni té com a objecte principal regular l'efectiva implantació i utilització del Sistema LexNet pels òrgans de l'administració de justícia i la resta d'operadors jurídics a l'àmbit de la Comunitat Valenciana, i definir el marc de col·laboració tècnica, organitzativa i procedimental necessari per a la presentació d'escrits i l'enviament de notificacions certificades per via telemàtica, amb l'abast i limitacions que l'ordenament jurídic determine.  
2. En concret, són fins d'aquest conveni:   
. Possibilitar la integració dels professionals que hagen d'actuar davant dels òrgans judicials radicats a la Comunitat Valenciana com a usuaris del Sistema Lexnet.  
. Permetre, mitjançant aquest, la interacció telemàtica i l'enviament de documents electrònics entre els esmentats professionals i els òrgans judicials amb seu a la Comunitat Valenciana.   
Segona. Validesa i eficàcia de les comunicacions telemàtiques   
Les parts firmants, a l'empara d'allò que ha establit l'article 230 de la Llei Orgànica 6/1985, d'1 de juliol, del Poder Judicial, i d'acord amb la normativa de caràcter processal i aquella altra que, si és el cas, siga d'aplicació, reconeixen la plena validesa i eficàcia de les comunicacions telemàtiques que realitzen els òrgans judicials, i operadors jurídics a través de la plataforma de comunicacions LexNet.   
Tercera. Actuacions compreses en el present conveni  
Per a la consecució dels fins previstos en el present conveni, les parts firmants es comprometen a:  
1r. El Ministeri de Justícia i la Generalitat Valenciana afavoriran la utilització de les comunicacions electròniques en l'àmbit de l'administració de justícia, a través del Sistema LexNet.  
2n. La Generalitat Valenciana es compromet a desenvolupar i mantindre la plataforma de comunicacions necessària per als fins d'aquest conveni.  
3r. Per assegurar la identificació i validació dels usuaris que operen en el Sistema Lexnet, l'autenticació, integritat, confidencialitat i no repudi dels documents transmesos, serà necessari l'ús de certificats digitals de la classe C2 en targeta criptogràfica compatible amb PC/SC.  
A aquests efectes, les parts es comprometen al reconeixement mutu dels certificats electrònics que cada institució haja decidit utilitzar en les seues comunicacions telemàtiques.   
El Ministeri de Justícia reconeix, en l'àmbit del present conveni, la validesa dels certificats digitals emesos per l'Autoritat de Certificació de la Generalitat Valenciana.   
La Generalitat Valenciana reconeix, als efectes d'aquest conveni, la validesa dels certificats emesos per la Fàbrica Nacional de Moneda i Timbre-Reial Casa de la Moneda, o qualsevol certificat digital autoritzat pel Ministeri de Justícia que en el futur poguera substituir-lo, que compliran, en tot cas, amb els requisits tècnics que asseguren l'autenticació, confidencialitat, integritat i no repudi en les comunicacions.  
La Generalitat Valenciana aportarà al Ministeri de Justícia uns certificats de prova i el certificat original, per tal que el ministeri puga realitzar els deguts treballs de parametrització en el Sistema LexNet.  
Les parts es comprometen a facilitar-se mútuament informació dels certificats que aquestes revoquen.  
Quarta. Requisits de maquinari i de comunicacions  
Per a la utilització del Sistema LexNet per les oficines judicials radicades a la Comunitat Valenciana, caldrà que aquestes compten amb:  
. Ordinadors personals amb processador Intel Pentium o compatible, amb almenys 128 Mbytes RAM.  
. Sistema operatiu Windows 98/XP/2000.  
. Lector de targetes criptogràfiques.  
. Navegador Internet Explorer 5.5 compatible o superior amb criptografia forta (128 bytes).  
. Possessió de certificats classe C2 emesos a favor dels secretaris judicials i funcionaris del cos de gestió processal i administrativa que es determinen.   
. Targetes criptogràfiques de suport als certificats digitals.  
. Connexió a la xarxa de comunicacions de la Comunitat Valenciana en l'àmbit de l'administració de justícia. La Comunitat Valenciana comunicarà al ministeri l'adreça IP única des de la qual s'accedirà a la branca del directori LDAP, corresponent a l'esmentada comunitat per a l'administració que el Sistema LexNet necessita.   
La Generalitat Valenciana respectarà, per a les targetes criptogràfiques que hagen de ser utilitzades pels secretaris judicials amb destinació a les unitats de les oficines judicials radicades a l'àmbit de la Comunitat Valenciana, la imatge corporativa de les emeses per l'autoritat de certificat del Ministeri de Justícia per als secretaris judicials amb destinació en l'àmbit territorial d'aquest.  
Cinquena. Òrgans de seguiment i desenvolupament del projecte de presentació d'escrits i notificacions de certificats  
Per tal comptar amb adequats instruments de seguiment i avaluació de les accions d'implantació de la presentació d'escrits i notificacions certificades a què es refereix el present conveni, així com per a aconseguir les millors condicions en la seua execució, les parts estableixen els següents òrgans bilaterals:  
a) Comissió Mixta d'Implantació i Seguiment.   
b) Comissió Tècnica.  
La Comissió Mixta d'Implantació i Seguiment estarà integrada per quatre membres, nomenats dos per cada una de les parts firmants, un dels quals actuarà de secretari. Aquesta comissió podrà ser convocada per qualsevol dels seus membres, a efectes de l'oportú seguiment del projecte, i haurà d'indicar els assumptes a tractar. En tot cas, es reunirà una vegada per trimestre.  
La Comissió Tècnica del projecte estarà formada per dos membres designats per cada una de les parts signatàries, que hauran de comptar amb qualificació professional en matèria de tecnologies de la informació i les comunicacions. La Comissió Tècnica elevarà propostes a la Comissió Mixta d'Implantació i Seguiment en tot el que es refereix a la implantació i execució del projecte, i desenvoluparà les actuacions i programes que li encomanen la Comissió Mixta de Seguiment.  
A proposta de la Comissió Tècnica, i quan les circumstàncies ho aconsellen, la Comissió Mixta de Seguiment podrà acordar la incorporació a la Comissió Tècnica d'aquells especialistes que s'estimen necessaris en funció de l'índole dels problemes que pogueren sorgir.  
Sisena. Especificació de l'àmbit d'implantació  
La Comissió Mixta d'Implantació i Seguiment determinarà els òrgans judicials en què s'implantarà el Sistema LexNet i els tipus de procediments que s'utilitzaran durant el període de seu pilotatge.  
Una vegada realitzada l'anterior definició es procedirà a crear en l'estructura LDAP del servei LexNet:  
. Els òrgans judicials i els seus codis, conforme a les especificacions del test de compatibilitat del Consell General del Poder Judicial.  
. Els tipus de procediments i els seus codis.  
. Els col·legis d'advocats i procuradors i els seus codis.  
. Els altres operadors jurídics que pogueren incorporar-se al Sistema LexNet, i els seus codis.  
Setena. Integració amb l'aplicació de gestió processal  
La Generalitat Valenciana, amb suport del Ministeri de Justícia, realitzarà la deguda integració del sistema LexNet amb l'aplicació de gestió processal d'utilització a la Comunitat Valenciana.  
Vuitena. Formació  
La formació necessària per a la implantació del Sistema Lexnet es durà a terme de la forma següent:  
. Formació al personal designat per la Generalitat Valenciana, perquè aquest, al seu torn, forme secretaris judicials, funcionaris del Cos de Gestió Processal i Administrativa, i administradors del sistema: la realitzarà el Ministeri de Justícia, a Madrid.  
. Formació a secretaris judicials i funcionaris del Cos de Gestió Processal i Administrativa: la realitzarà la Generalitat Valenciana.  
. Formació als administradors del sistema LexNet: la realitzarà la Generalitat Valenciana.  
. Formació als operadors jurídics reconeguts pel sistema: la realitzaran els seus respectius col·legis professionals, amb suport de la Generalitat Valenciana.   
Novena. Alta d'usuaris  
La incorporació al LDAP del sistema LexNet es realitzarà en la forma següent:  
. Reconeixement de l'arrel corresponent a la branca de l'administració de justícia en l'àmbit de la Comunitat Valenciana: pel Ministeri de Justícia.  
. Concessió de les targetes criptogràfiques, descàrregues dels certificats, sol·licituds d'alta en el sistema i aprovació de les esmentades sol·licituds per als secretaris judicials i funcionaris del Cos de Gestió Processal i Administrativa amb destinació a les unitats de les oficines judicials radicades a la Comunitat Valenciana: per l'administrador del sistema designat per la Generalitat Valenciana.   
. Respecte a la resta d'operadors jurídics reconeguts pel sistema: caldrà ajustar-se a allò que s'ha acordat en els respectius convenis que a aquest efecte se subscriguen entre el Ministeri de Justícia i els respectius col·legis professionals, entre ells, el conveni subscrit, en data 15 de desembre de 2003, entre el Ministeri de Justícia i el Consell General dels Procuradors d'Espanya per a la implantació i l'execució de la presentació d'escrits i notificacions telemàtiques, de què prèviament s'ha donat trasllat a la Generalitat Valenciana.  
Deu. Vigència  
El present Conveni vigirà fins al 31 de desembre de 2005, i es prorrogarà per períodes anuals, llevat que alguna de les parts, amb dos mesos d'antelació a la data d'expiració o de qualsevol de les seues pròrrogues, comunique la decisió d'apartar-se'n.  
El ministre de Justícia: Juan Fernando López Aguilar.  
El conseller de Justícia i Administracions Públiques: Miguel Peralta Viñes.